ועדת החינוך, התרבות והספורט, כנסת 23, פרוטוקול מספר 52, 2020-08-25 09:23

רם שפע: בוקר טוב לכולם ולכולן.

רם שפע: שמח לפתוח את הבוקר הזה עם לפחות בשורה משמעותית לישראל בכל מה שקשור למניעת הבחירות.

רם שפע: חלקנו היינו פה שלשום בלילה עד חמש בבוקר בוועדת הכספים.

רם שפע: כולנו היינו פה עד מאוחר בלילה אתמול.

רם שפע: מבחינתי האחריות גם שלנו, אני אומר את זה כחבר בקואליציה, אמנם לא בממשלה, להראות לעם שאנחנו יודעים לעבוד טוב יותר ביחד.

רם שפע: יש מצוקה אמיתית וגדולה בכל כך הרבה רמות.

רם שפע: גם כל דיון שאנחנו מנהלים פה בוועדת החינוך קשור קשר הדוק לאתגרי הקורונה.

רם שפע: אני חושב שבעת הזאת זה היה הדבר היחיד, היחיד האחראי לעשות.

רם שפע: אני שמח שלפחות זה מאחורינו.

רם שפע: בנוגע לתשלומי הורים, אני חושב שזו הפגישה הרביעית שלנו ואתמול עשינו הפסקה בערך בשעה שלוש כדי לנסות לשבת ולייצר בינינו הבנות.

רם שפע: ישבנו הרבה מאוד זמן ביחד עם הנהגת ההורים הארצית, עם צוות המשרד וניסינו להגיע למתווה מוסכם.

רם שפע: התקדמנו מאוד ועדיין יש כמה סעיפים שאנחנו נצטרך לדון בהם פה בוועדה.

רם שפע: למרות שצריך להגיד וחשוב לי לומר, אמרתי את זה בכל ועדה ואני אומר את זה גם עכשיו, צוות משרד החינוך עבד לתוך הלילה.

רם שפע: בסופו של דבר אתם צריכים להבין, כל סעיף שמסכימים עליו, צריך בסוף לעבור נוסח ולשכה משפטית וצוות של לשכת השר והייתה פה עבודה מאומצת, גם שלנו וגם שלהם, אז עוד לילה של שינה חלקית, אבל באנו לפה והכל בסדר.

אורלי פרומן: אני רוצה לומר משהו לפני שנתחיל.

רם שפע: כן, בבקשה.

אורלי פרומן: משהו לפני התשלומים.

אורלי פרומן: בהמשך לדיון היערכות לפתיחת שנת הלימודים שערכנו אתמול, האם אנחנו יודעים מהם לוחות הזמנים לקבלת תשובה למתווה של בתי הספר היסודיים ובתי הספר העל- יסודיים?

אורלי פרומן: בינתיים, על פי המתווה הקודם, מגייסים מורים או עוזרי הוראה וכו'.

אורלי פרומן: זה גם הרבה מאוד עבודה וגם תקציבים שאמורים אולי סתם להישפך, אז האם יש לנו לוח זמנים לתשובה של המומחים, של קבינט הקורונה?

רם שפע: נכנס לפה ראש המטה של השר, יכול להיות שהוא ירצה להתייחס.

רם שפע: היא שָׁאֲלה שְׁאלה בנוגע לבתי הספר היסודיים, בלי קשר לתשלומי ההורים.

רם שפע: ככל שאני יודע, שר החינוך אתמול הוציא הבהרה, לפחות על פי פרסומים, שמה שגרוטו אמר זו הצעה של משרד הבריאות, לאו דווקא מקובל על משרד החינוך, אז כמו שאני מבין אין עכשיו שום שינוי.

רם שפע: אנחנו נמשיך באותו הקו שהתחלנו בו אתמול, לחשוב שההחלטה הזו בתוך האיזונים של ניהול סיכונים היא לא הדבר הנכון.

רם שפע: זה מה שאמרנו אתמול, באופן ברור, גם אני וגם חברת הכנסת שאשא-ביטון, וגם בעצם כל מי שהיה בוועדה, בוודאי הנהגת ההורים הארצית שבאמת, מדם ליבם זעקו את הזעקה של ההורים.

רם שפע: בעיניי, בצדק, שבעצם הילדים מכיתה ה' הולכים להישאר רוב השבוע בבית, איך שלא נסובב את זה.

רם שפע: אנחנו גם לא באמת נצליח למנוע את ההדבקה שלהם כי הם אולי פשוט יבלו יחד לא בתוך כיתה, אלא בבית, או לא חשוב, או בכל מקום שיהיו, בפארק או יעשו ספורט.

רם שפע: מבחינת הפרטים זה מה שאני מכיר שהמשרד אתמול הגדיר.

רם שפע: אז נראה שאנחנו צפויים לעוד כמה ימים בהקשר הזה של חוסר ודאות.

רם שפע: אני רוצה להגיד ואמרתי את זה אתמול די הרבה בתקשורת, בסוף נורא קל, ישר, כשיש חוסר ודאות, להאשים את כולם.

אורלי פרומן: זה לא - - -

רם שפע: לא לנו, לציבור, לא את, לא, לא, את לא, ממש לא התכוונתי אלייך, כשאני פונה אלייך זה בדרך כלל בקונוטציה מאוד חיובית.

רם שפע: אני אומר שהציבור נורא מתוסכל שאנחנו מייצרים אי ודאות.

רם שפע: אני מבין את זה לחלוטין אבל מצד שני יש לשר החינוך וגם לשר הבריאות אחריות לנסות לקבל את ההחלטות הכי טובות.

רם שפע: נתוני התחלואה משתנים ואנחנו רואים מגמות שמשתנות כל כמה ימים.

רם שפע: בסוף לאור זה צריך לקבל החלטות, גם לייצר למנהלי בתי הספר ודאות, אז אני בטוח שגם בשבוע הבא הם יידרשו לזה.

רם שפע: עד כאן בעניין הזה.

רם שפע: אם למישהו יש עוד שאלה בנושא אחר, אז בבקשה, אם לא אנחנו נתחיל לעבור על המתווה עצמו.

רם שפע: סימה, אני חושב שזו הבמה שלך.

סימה עובדיה פורצנל: בוא, רק נעשה תיאום ציפיות, אם אתה רוצה שנחזור על כל הטבלה מחדש.

 << דובר >> מירב ישראלי: כדאי, אני חושבת, שיידעו על מה מצביעים.

סימה עובדיה פורצנל: טוב, בסדר גמור.

רם שפע: מה, לעשות הכול מחדש?

 << דובר >> מירב ישראלי: לא, רק שיגידו על כל פריט.

רם שפע: על כל פריט, ככלל, מה יש בו, גם על סל התרבות, לצורך העניין, ההנחה היא שדובר עליו בפעם הקודמת, תפרטי את הכול כדי שהכול יהיה מאוד ברור.

סימה עובדיה פורצנל: בסדר גמור, אוקיי, אז אנחנו נתחיל בטבלת תשלומי הורים, חובה ורשות, שמובאת לאישור הוועדה.

סימה עובדיה פורצנל: ביטוח תאונות אישיות, אמרנו - -

רם שפע: סעיף שכבר אושר.

סימה עובדיה פורצנל: - - אושר בשנת הלימודים הקודמת, גם לשנה זו והתשלום עבורו יגובה בפעימה אחת בתחילת שנת הלימודים.

סימה עובדיה פורצנל: סל תרבות – הפחתנו 10% לתלמיד, זה חסכון שעומד על בין שמונה שקלים בגן הילדים עד שמונה-עשר שקלים בכיתה י"ב.

עופר כסיף: השאלה נשארה, אפשר לשאול?

רם שפע: אפשר, אפשר לשאול.

עופר כסיף: השאלה שנשארה ומן הסתם לא הספקתי לעבור על הכול, הרי דובר על כך שבעצם לא מדובר על צמצום התשלום אלא שצומצם הסל.

עופר כסיף: השאלה האם אנחנו עדיין מדברים על זה?

עופר כסיף: אם הסל צומצם ולא התשלום צומצם?

סימה עובדיה פורצנל: צומצם התשלום וזאת אומרת שהסכום שיעמוד לבית הספר יהיה קטן יותר מבשנה שעברה ב-10%.

עופר כסיף: זה נכון, אבל אם אני הולך לשוק וקונה, לא יודע, שתי עגבניות ואחרי זה אני קונה עגבנייה אחת ומשלם חצי, אז לא הורידו לי את המחיר אלא פשוט קיבלתי פחות.

סימה עובדיה פורצנל: השר הגביל - - -

יוסף טייב: זה צמצום של שירותים אז ממילא יש לך הורדה במחיר.

עופר כסיף: בדיוק.

עופר כסיף: אבל זה לא הורדה במחיר.

עופר כסיף: זאת אומרת, לא נכון להציג את זה כך.

אורלי פרומן: על זה דיברנו בפעם הראשונה, עופר.

עופר כסיף: נכון.

סימה עובדיה פורצנל: נכון וצריך לומר שיש שיח עם המפעילים בסל תרבות, שיכינו מופעים והצגות מותאמים לקורונה.

אורלי פרומן: בכל מקרה צריך שתהיה פה אקרובטיקה, כי אי אפשר הרבה ילדים בתוך אולם.

עופר כסיף: כל זה דיברנו, נכון.

עופר כסיף: אני אומר שזה לא מדויק להציג את זה כצמצום תשלום.

סימה עובדיה פורצנל: צמצמנו את התשלום, המשרד לא הוסיף.

אורלי פרומן: כן, זאת השאלה.

סימה עובדיה פורצנל: אוקיי, אז בסל תרבות - - -

סמי אבו שחאדה: בוקר טוב.

סמי אבו שחאדה: מהי המשמעות - - - של הכמה שקלים האלה למיליוני תלמידים במערכת?

סימה עובדיה פורצנל: צריך להכפיל את זה במספר התלמידים.

רם שפע: בכסף?

סמי אבו שחאדה: בכסף.

סמי אבו שחאדה: כמה תרד הפעילות של התרבות של בבתי הספר?

רם שפע: ראיתי שמשה שגיא אתנו, אולי יש לו תשובות מדויקות.

סמי אבו שחאדה: אני הייתי חבר בכמה מוסדות תרבות, תיאטרון וכו', ועכשיו כשאתם אומרים את זה, אתם מבקשים מהם להוציא יותר כסף ולקבל פחות.

סמי אבו שחאדה: ההשפעה של זה הרבה יותר גדולה מכמה שקלים לתלמיד.

סמי אבו שחאדה: אם אנחנו מבקשים מהם לעשות הפקות חדשות, מותאמות קורונה וקבוצות וכו', ולהופיע מול קבוצות יותר קטנות, כלומר, לעשות יותר עבודה ואנחנו הורדנו להם את התקציב.

סמי אבו שחאדה: ההיגיון אומר דווקא שההפך היה נכון, אם אכפת לנו מתרבות ומפעילות תרבות.

רם שפע: אתה צודק, אבל על חשבון מי?

רם שפע: אתה צודק אבל לא על חשבון ההורים.

קריאה: לא שומעים אותה.

סמי אבו שחאדה: לא, להפך, אני רוצה שהמשרד ידאג לזה.

רם שפע: שהוא יממן, אוקיי, אני איתך.

סמי אבו שחאדה: כן, אני פשוט אומר שהפגיעה פה ברמה של מה יהיה בתוצר בסוף, זה הרבה יותר מכמה שקלים לתלמיד.

רם שפע: אני רוצה להגיד משהו עקרוני.

רם שפע: אתה צודק.

רם שפע: בסוף אנחנו בניסיון לייצר איזון עדין בין העובדה שאנחנו רוצים שכל נותני השירותים, לא בבתי הספר, אנשי התרבות ואנשי הטיולים, לא רק שיוכלו לחזור לעבוד אלא שיעבדו כמו שצריך ושהקורונה באמת תפגע בהם במינימום.

רם שפע: ומצד שני אנחנו רוצים למזער למינימום האפשרי באופן כללי את התשלום שההורים משלמים.

רם שפע: אני מזכיר את מה שאמרתי פה כל פעם, אני חושב ואנחנו נמשיך לעבוד לשם כך, שהתשלומים האלה צריכים באופן כללי לרדת, כן?

רם שפע: העובדה שחמישה מיליארד שקלים מתקציב משרד החינוך בסוף ממומנים מההורים היא מציאות מעוותת.

רם שפע: אני רק אומר, אם מה שאתה אומר עכשיו היה נכון והיינו רוצים לייצר מצב שמוסדות התרבות, או אנשי התרבות, כלומר, אלה שמייצרים, נגיד, את התיאטרון, שצריכים להגיע לבית ספר ולהתחלק לקפסולות, היו מקבלים יותר והמשרד לא מממן את זה, אז היינו צריכים להביא את זה על חשבון ההורים – ולזה כמובן אנחנו לא מוכנים.

סמי אבו שחאדה: אני גם לא.

רם שפע: אני יודע שאתה גם לא.

רם שפע: בתוך האיזון הזה נמצא הפתרון.

אורלי פרומן: אולי תדבר על השינויים בעיקר.

רם שפע: בעצם עוד לא התחלנו.

לירון אשל: יש אפשרות לומר משהו?

רם שפע: תציגי את עצמך לפרוטוקול.

לירון אשל: לירון אשל, עורכת דין ועובדת סוציאלית מהמועצה לשלום הילד.

לירון אשל: זה ממש לומר משהו עקרוני לפני שצוללים לסעיפים.

רם שפע: כן, משהו עקרוני תמיד אפשר.

לירון אשל: אני אגיד שיצאתי מדיון ואני בדרך לדיון והתפרצתי, תרתי משמע, לתוך הדיון כדי להגיד את העמדה שמאוד חשוב לנו להשמיע וגם הגשנו את המסמך שלנו לוועדה.

לירון אשל: עמדה עקרונית שבמהלך השנים, יש, וזה לפני שאנחנו צוללים לסעיפים, יש איזושהי תחושה שהתרגלנו לרעה החולה.

לירון אשל: יש לבטל לחלוטין את תשלומי ההורים, תשלומים שמנציחים בסופו של דבר פערים בין התלמידים ובחברות שונות.

לירון אשל: בסופו של דבר אי אפשר להסתכל על זה אחרת, כי זה איזשהו מס חינוך רגרסיבי ובטח לא תואם את חוק חינוך חובה חינם.

לירון אשל: ואני אגיד שבמשך שנים על גבי שנים יושבים בוועדות החינוך ויושבים חברי הכנסת השונים, יושבים שרי החינוך השונים ואומרים: זו השנה האחרונה שאנחנו נאשר תשלומי הורים.

לירון אשל: כל שנה מחדש אנחנו יושבים ואומרים: זו השנה האחרונה שניתן יד להנצחת הפערים האלה.

לירון אשל: בסופו של דבר אנחנו יושבים ולומדים את האישור.

לירון אשל: גם אתמול הקשבנו בקשב רב לנציג שר החינוך, שאנחנו מעריכים, אבל הוא אמר פה: עשינו מיפוי, אילו שירותים לא יינתנו והורדנו בהתאם את העלות.

לירון אשל: ואני שואלת האם צריכים למחוא על זה כפיים בסופו של דבר?

לירון אשל: זה ברור שאם השירותים לא ניתנים אז גם התשלום הוא יותר נמוך.

לירון אשל: וחשוב לנו לומר שוב, שתשלומי ההורים צריכים להיות מבוטלים בצורה חד משמעית, ולכל הפחות להציב מתווה שמציג הפחתה הדרגתית עד אִיוּן של אותם תשלומי הורים.

לירון אשל: ואני אגיד גם עוד משהו על מה שדיברו אתמול, על קרן המלגות.

לירון אשל: קרן המלגות היא פלסטר.

לירון אשל: בסופו של דבר קרן המלגות, החלוקה התקציבית לבתי הספר, היא לא בהכרח תלויה פר תלמיד אלא היא תלויה בעשירון שבו נמצא בבית הספר והיא ביחס למספר התלמידים בבתי הספר.

לירון אשל: זאת אומרת ששני אחים יכולים ללמוד בשני בתי ספר, שניהם מאותה משפחה קשת יום, אחד יקבל והשני לא יקבל.

לירון אשל: לכן אני אומרת שבמקום לחפש פתרונות נקודתיים ולהמשיך שנה אחר שנה לאשר את התשלום הזה, כשבסופו של דבר אנחנו רואים את המקרים בשטח, את הפערים שנוצרים, בטח בתקופה המורכבת הזאת.

לירון אשל: אני חושבת שחברי הכנסת צריכים להשמיע פה קול ולהגיד: זהו, המתווה צריך להיות מתווה חד- משמעי לסיום הסאגה הזו.

לירון אשל: תודה, אדוני.

רם שפע: מה שמך?

לירון אשל: לירון.

רם שפע: לירון.

רם שפע: קדם כל יישר כוח.

רם שפע: לא הייתי בטוח שזה מה שאת הולכת להגיד, אבל אני מזדהה ואמרתי את זה בשלושה דיונים קודמים ולכן לא חזרתי שוב הבוקר על אותו שיח, גם בתפיסת עולמי.

רם שפע: ואני חושב שצריך להיות - - -

אורלי פרומן: זה היה הדיון הראשון שדנו בזה ועל זה בדיוק אמרנו:

אורלי פרומן: כמה עולה חוק חינוך חובה חינם, בחינוך הציבורי.

אורלי פרומן: הוא עולה הרבה כסף.

רם שפע: יפה.

רם שפע: ואני רוצה להגיד משהו - - -

עופר כסיף: אמרנו שחינוך חובה חינם, ראשי התיבות שלו הם חה-חה-חה.

רם שפע: את זה אתה אמרת.

רם שפע: אני רוצה להתייחס גם למהות.

רם שפע: בסוף אנחנו נכנסנו לפה, בגדול, רגע לפני שיצאנו לקיץ, אני לתפקיד שלי וחברי הכנסת כל אחד לוועדות שלו.

רם שפע: והיכולת שלנו לייצר את השינוי הדרמטי הזה לא הייתה קיימת.

רם שפע: חתרנו מאוד לייצר התחלה של ההבנה שלשם צריך ללכת.

רם שפע: אני אעשה כל מה שאני יכול.

רם שפע: ככל שהכנסת הזו בינתיים ממשיכה זה גם יאפשר לנו לעשות את זה.

רם שפע: להמשיך לכוון לשם, בסדר?

רם שפע: זה הקו, לשם צריך ללכת.

רם שפע: שום דבר ממאי-יוני שהיינו פה ואוגוסט לא יכול היה להיות במונחים האלה, ודאי בשנת התקציב הזאת.

רם שפע: כיוון שאני גם חבר בוועדת כספים ורואה מה קורה שם - - - אז יש גם מציאות שאנחנו חיים בתוכה.

אורלי פרומן: אני חושבת שאפשר לחזור על הדרישה של ועדת החינוך משנה שעברה, שבתוך איקס חודשים, אני לא יודעת, ארבעה חמישה חודשים, משרד החינוך ישיג מתווה רב שנתי להפחתת התשלומים לדיון בוועדה.

יוראי להב-הרצנו: עד לביטולם.

אורלי פרומן: עד לביטולם.

אורלי פרומן: כחלק מהמצב של - - -

יוראי להב-הרצנו: שר החינוך שותף להשקפה הזו?

יואב פרנקל: אני אתייחס.

רם שפע: יואב פרנקל, ראש מטה החינוך.

רם שפע: צריך להגיד לפרוטוקול.

יואב פרנקל: יואב פרנקל, ראש מטה השר.

יואב פרנקל: שוב, אני אחזור ממש בקצרה על דברים שאמרתי אתמול, שהם כלליים.

יואב פרנקל: לגבי המתווה סימה עושה עבודה מצוינת ואני נותן לה את כל הבמה לומר.

יואב פרנקל: השר גלנט קשוב מאוד לצרכי ההורים, קשוב מאוד לסיפור של החזרי הכספים עבורם גם בעבר, גם התשלומים לפולין וגם דברים אחרים שמגיעים למשרדנו בכל יום ואנחנו מטפלים בהם ברמה היום-יומית.

יואב פרנקל: ושוב, בסיטואציה הספציפית של תקציב קורונה, של קופסאות תקציב קורונה שכרגע, משפטית, מאפשרים לעשות אותם רק עבור דברים שהם ייחודיים לקורונה ולא לאלה שנעשו בעבר.

יואב פרנקל: זאת אומרת, לא יודע אם כולם מודעים לזה, אבל היום אין יכולת לייצר קופסה תקציבית עבור פעולה שהיא שגרתית, שהיא קורית לאורך שנים, אלא אם כן אתה מגדיר פעולה שהיא חדשה לתקופת הקורונה.

יואב פרנקל: לכן לא היה מקור תקציבי, במיוחד בשעה שמקצצים כרגע את המשרדים, יש קיצוצים רוחביים, להביא כסף לתשלומי הורים.

יואב פרנקל: כדי להביא כסף היינו צריכים להוריד תוכניות חינוכיות.

יואב פרנקל: לכן לא התאפשר הדיון על הנושא הזה השנה.

יואב פרנקל: חד משמעית, השר גלנט מעוניין לבחון את הנושא הזה.

יואב פרנקל: אנחנו כרגע עסוקים 24 שעות בפתיחת שנת הלימודים שהיא מאוד מאוד מאוד מורכבת.

יואב פרנקל: אני אתמול התכתבתי פה עם הצוות של יו"ר הוועדה עד שתיים לפנות בוקר, עברנו על המתווה עד ארבע לפנות בוקר, רק כדי לאפשר את הדבר הזה, כי באמת חשוב שהמנהלים יוכלו להיערך לפתיחת השנה, בהקשרים של השארת ספרי הלימוד, בהקשרים של היערכות לפעילויות חינוכיות לילדים, חשוב להעביר את זה.

יואב פרנקל: אז היה חשוב לעשות הבוקר הזה ולסיים עם הדבר הזה.

יואב פרנקל: כן, אחרי שנעבור לפתיחת שנת הלימודים בהתאם לתנאים הנוכחיים, בהחלט הנושא הזה יבוא לדיון.

יואב פרנקל: אגב, מה שסוכם לפנינו לא בא לידי ביטוי.

יואב פרנקל: אנחנו לא קיבלנו שום פרוטוקול, שום הנחייה, שום עבודה שנעשתה במשרד, בשנה שחלפה מאז ההכרזה של המנכ"ל הקודם על הקמת צוות או כל דבר אחר, לא נעשתה עבודה על הדבר הזה.

יואב פרנקל: זאת אומרת, לא היה לנו עם מה לעבוד.

יואב פרנקל: יענו, זה עולם ריק מתוכן בהקשרים האלה ועשינו את המיטב.

יואב פרנקל: אני חושב שהתוצר הוא הכי טוב שהיה אפשרי.

אורלי פרומן: בסדר.

עמית הלוי: תודה.

סימה עובדיה פורצנל: הגבייה עבור סל תרבות תתבצע בשתי פעימות.

סימה עובדיה פורצנל: מחצית הסכום מובא עכשיו לאישור ומחצית הסכום יובא לאישור הוועדה בחודש ספטמבר, כך שבסך הכול, בעלות הכוללת של סל תרבות יופחת הסכום, כמו שאמרתי, העלויות שמוצבות לפניכם, הן מחצית מהסכום לפני הפחתה, שבחודש דצמבר נבוא לוועדה לאשר.

סימה עובדיה פורצנל: טקס סיום במקום מסיבת הסיום הופחת ב-50%.

סימה עובדיה פורצנל: לא נאשר גבייה, לא מבקשים אישור לגבות את הסכום כעת, אנחנו נבוא לוועדה בחודש ספטמבר ונבקש אישור לגבייה.

רם שפע: אני מבהיר לחברי הוועדה.

רם שפע: הסעיף הזה, כמו שאתם רואים, לא קיים פה.

רם שפע: אין ולא מאשרים אגורה כרגע על טקסי סיום שאולי לא יקרו.

אורלי פרומן: טקסי סיום, כן, זה בדצמבר, ברור.

סימה עובדיה פורצנל: בחודש דצמבר אולי כבר הקורונה תהיה מאחורינו, אולי לא.

רם שפע: סליחה ממי שבזום, אנחנו פה באתגרי סאונד.

רם שפע: רק רגע.

סימה עובדיה פורצנל: אוקיי, היינו בטקס סיום.

סימה עובדיה פורצנל: אני עוברת להשאלת ספרי לימוד.

אורלי פרומן: רגע, מה עם המסיבות הכיתתיות?

סימה עובדיה פורצנל: מסיבות כיתתיות אין גבייה.

סימה עובדיה פורצנל: אנחנו לא מבקשים גבייה, לא כעת ולא נבקש גם - - -

אורלי פרומן: אתם תשפו?

סימה עובדיה פורצנל: אנחנו לא נשפה.

רם שפע: תיכף נגיע לסכום התוספתי.

רם שפע: זו החלטה משותפת עם ההורים איפה לשים את התוספת.

אורלי פרומן: טוב.

סימה עובדיה פורצנל: עבור מסיבות כיתתיות לא תהיה גביית תשלום, יוכלו לקיים מסיבות ככל שלא יגבו תשלומים מההורים.

סימה עובדיה פורצנל: השאלת ספרי לימוד, אין שינוי ביחס לתש"ף, 280 שקלים בבתי הספר היסודיים וחטיבות הביניים ו-320 שקלים בכיתות י'-י"ב.

סימה עובדיה פורצנל: הגבייה תתקיים במלואה כעת, כדי לרכוש בזה ספרים.

סימה עובדיה פורצנל: גם בהנהגת הורים ארצית, הארגון הארצי שמייצג את ההורים וְועד הורים יישובי, אין שינוי ביחס לתש"ף, תתבצע גבייה של שקל וחצי עבור כל אחד מהארגונים בתחילת שנת הלימודים, זה נדרש לצורך הפעילות שלהם.

סימה עובדיה פורצנל: טיולים.

סימה עובדיה פורצנל: בטיולים עשינו חשיבה ממש לאורך הלילה לפה ולפה ודיונים.

סימה עובדיה פורצנל: תשמעו, חשבנו לחלק את התשלום לשניים, אבל ברגע שהתיישבתי על הטבלה ובאתי לחלק, אז אני רואה שבגן הילדים יש טיול של יום אחד, שיש בו שתי הקפצות של אוטובוס והוא עולה 60 שקלים.

סימה עובדיה פורצנל: בכיתות א' – ד' יש טיול אחד של יום.

סימה עובדיה פורצנל: אם אני אחלק את התשלום לחצי, המשמעות היא שאפשר יהיה אולי להזמין חצי אוטובוס.

סימה עובדיה פורצנל: זאת אומרת, אי אפשר לגבות חצי מהסכום הזה, כי בתי הספר צריכים להזמין את הטיול, לשלם עבורו, בין אם הוא מתקיים בתחילת שנת הלימודים ובין אם הוא מתקיים במחצית השנייה.

סימה עובדיה פורצנל: לכן אני לא רואה דרך והתייעצתי עם ד"ר אלי שיש, שממונה על הטיולים במשרד החינוך, אנחנו לא יכולים לעשות את זה.

סימה עובדיה פורצנל: בכיתה ה' יש שני ימים.

סימה עובדיה פורצנל: אפשר היה לחשוב לקיים יום אחד במחצית הזו ויום אחד במחצית השנייה, מי שעומד לנגד עיניי פה הוא גם מנהלי בתי הספר, שיחד עם כל המורכבות של שנת הלימודים הזו וסליחה על השפה, אבל אנחנו לא נוכל לשגע אותם ולטרטר אותם, מעבר לטרטורים הקיימים בכלל בניהול בית ספר והטרטורים הקיימים בשנה הזו, עם כל המתווים וכו'.

רם שפע: את יכולה לחזור שוב בדיוק באיזה גילאים את מזהה אתגר?

עופר כסיף: סימה, מה קורה במקרה שעלול לקרות, שקובעים טיול, מזמינים, משלמים ובגלל הקורונה או חלילה משהו אחר, הטיול מבוטל?

סימה עובדיה פורצנל: שוחחתי על זה עם ד"ר אלי שיש, שהוא מקיים שיחות עם חברות הטיולים, האוטובוסים וכל מי שאחראי על זה, כדי להגיע להסכמה, שבשנה הזו לא יבוצעו דמי ביטול על הטיולים בגלל המורכבות ואי הוודאות.

אורלי פרומן: זו לא הסכמה, זה חוזה בכתב.

אורלי פרומן: נכווינו בפולין.

אורלי פרומן: בפולין היה סיפור, החברות לא רצו להחזיר כי המדינה לא שיפתה אותן.

אורלי פרומן: היה מאבק גדול.

אורלי פרומן: צריך להכניס את זה בכתב בחוזה, שאם יש ביטול בגלל ענייני קורונה, דמי הביטול מוחזרים כי זה כסף של ההורים.

סימה עובדיה פורצנל: אלי שיש מטפל בזה, אני לא בטוחה שהוא סיים לטפל בזה אבל זאת הכוונה, לדאוג לזה שלא יהיו דמי ביטול.

סימה עובדיה פורצנל: גם בשל מצב בריאותי וגם בשל מצב כלכלי, שלא יהיו השנה בכלל דמי ביטול לטיולים.

סימה עובדיה פורצנל: גם לחברות הטיולים יש אינטרס לקיים את הטיולים האלה.

אורלי פרומן: ברור, ברור לכולם.

אורלי פרומן: גם אנחנו רוצים שהטיולים יתקיימו, אבל אנחנו רוצים לעגן, שאתם תעגנו את הנושא הזה בכתב, כדי שכספי ההורים יוחזרו במידה ולא יהיו.

סימה עובדיה פורצנל: אלי כאן ותיכף ניתן לו להתייחס, אני אסיים להציג.

רם שפע: זה סעיף שגם אני אתייחס אליו, אני רואה את זה אחרת.

סימה עובדיה פורצנל: להוסיף עוד משהו.

סימה עובדיה פורצנל: רם, סליחה, חבר הכנסת שפע - - -

רם שפע: זה בסדר.

רם שפע: אני, אין לי בעיה עם רם.

סימה עובדיה פורצנל: שאלת לגבי השכבות - - -

רם שפע: כן, בדיוק שתפרטי.

סימה עובדיה פורצנל: אז כך.

סימה עובדיה פורצנל: בקדם-יסודי, גני הילדים, יש טיול אחד שזה שתי הקפצות של אוטובוס.

סימה עובדיה פורצנל: הקפצה, המשמעות של הטרמינולוגיה היא שאוטובוס לוקח את הילדים למקום שבו מתקיימת הפעילות.

סימה עובדיה פורצנל: הוא לא מחכה שם.

סימה עובדיה פורצנל: בשעה שמסתיימת הפעילות הוא מגיע כדי לאסוף אותם.

סימה עובדיה פורצנל: העלות יותר זולה מאשר עלות של אוטובוס שממתין לתלמידים שיחכו.

סימה עובדיה פורצנל: לכן אנחנו מדגישים פה את ההפחתה, זה יום אחד.

סימה עובדיה פורצנל: אם אנחנו נגבה מחצית הסכום הם יוכלו להיות מוקפצים רק לכיוון אחד.

סימה עובדיה פורצנל: אנחנו לא רוצים את זה.

סימה עובדיה פורצנל: בכיתות א', ב', יש סיור בן יום אחד.

סימה עובדיה פורצנל: העלות שלו היא 101 שקלים.

סימה עובדיה פורצנל: כנ"ל בג', ד'.

סימה עובדיה פורצנל: בכיתה ה' - - -

רם שפע: רגע, ג'–ד' זה כמו א'–ב'?

סימה עובדיה פורצנל: סליחה, ב-ג'–ד' זה יום אחד, העלות היא אחרת, 126 שקלים.

סימה עובדיה פורצנל: היא גבוהה יותר מהטיול של כיתה א' ו-ב'.

רם שפע: למה זה, אגב?

סימה עובדיה פורצנל: מכיוון שתוכנית הטיולים שלהם היא קצת יותר רחבה, מרחקים טיפונת יותר רחוקים - - -

קריאה: שם זה לא שתי הקפצות?

קריאה: שם זה הקפצה אחת?

רם שפע: נשמע קצת מוזר.

סימה עובדיה פורצנל: שם זה גם בהקפצות, תיכף - - -

רם שפע: נוסעים עוד 50 קילומטר מבית הספר אז הסכום עולה ככה?

קריאה: גם שעות יותר.

אורלי פרומן: לטיול ארוך יותר יש מדריך.

סימה עובדיה פורצנל: תיכף נבקש מאלי שיתייחס להיבטים המקצועיים, בסדר?

סימה עובדיה פורצנל: אני אפרט את הסכומים, נְמפה ואז אלי יתייחס.

סימה עובדיה פורצנל: בכיתה ה' ניתן לקיים שני טיולים בני יום, בעלות של 252.

סימה עובדיה פורצנל: בכיתה ו' זה טיול של יומיים.

סימה עובדיה פורצנל: יומיים זה אומר שני ימים כולל לינה.

סימה עובדיה פורצנל: אפשר להמיר את זה – אם לא יהיה אישור ללינה, אפשר להמיר את זה בטיולים יומיים, אבל העלות מתקזזת מכיוון שהנסיעה באוטובוס יקרה יותר בהתאם להנחיות הבריאות.

סימה עובדיה פורצנל: בכיתות ז', ח', גם יש טיול בן יומיים עם לינה.

סמי אבו שחאדה: סימה, אפשר שאלה טכנית?

סמי אבו שחאדה: הטיולים האלה, של הלינה, לילדים בכיתות ו', ז', ח', או בכלל, בכל המערכת, מתקיימים בחברה הערבית?

סימה עובדיה פורצנל: אנחנו נשאל את אלי שיש.

סימה עובדיה פורצנל: אני חושבת שכן, אז נשאל את אלי, בסדר?

סמי אבו שחאדה: אוקיי.

סימה עובדיה פורצנל: אני רק אסביר בסוגריים, אני מרכזת את תשלומי ההורים בעד כל הפעילויות.

סימה עובדיה פורצנל: יש אגפים שונים שהם המקצועיים לאותן פעילויות ולכן החברים נמצאים אתנו פה.

סימה עובדיה פורצנל: מיד נשאל אותו, בסדר?

סמי אבו שחאדה: בסדר גמור.

סימה עובדיה פורצנל: טיולים בני יומיים מתקיימים מכיתה ה' ועד כיתה ט'.

סימה עובדיה פורצנל: העלות היא אותה עלות מכיתה ו' ועד כיתה ט', 387 שקלים, ליומיים כולל לינה.

סימה עובדיה פורצנל: בכיתות י' ו-י"א, יש יומיים ועוד יום, העלות היא גבוהה יותר, 513, זה חיבור של עלות של יום פלוס יומיים עם לינה.

סימה עובדיה פורצנל: ובכיתה י"ב יש טיול אחד בן שלושה ימים, שהעלות שלו 616 שקלים.

סימה עובדיה פורצנל: אני אומַר כאן שהעלות של הטיולים לא התעדכנה כבר 12 שנים.

סימה עובדיה פורצנל: בתי הספר נדרשים לבצע להטוטים כדי לעמוד בסכומים האלה ולהוציא טיולים.

סימה עובדיה פורצנל: מי שנכח אתמול בישיבת ועדת ביקורת המדינה, שמע את מנהלת תיכון מקיף באריאל שסיפרה איזה להטוטים נדרשים מממנה ואיזו מורכבות יש בנושא הזה.

סימה עובדיה פורצנל: לכן אני חושבת שאם אנחנו מחליטים על דרך אחת של גבייה לטיולים, היא צריכה להיות רצופה בכל שכבות הגיל ולא לטרטר את המנהלים ואת הצוותים שלהם עם על זה גבינו כך ועל זה גבינו כך.

סימה עובדיה פורצנל: צריך לקחת בחשבון שאם גבו מחצית הסכום ובית הספר התחייב על התשלום, הטיול הזה מתקיים במחצית השנייה והילד לא שילם במחצית השנייה, מה יעשו איתו?

סימה עובדיה פורצנל: בית הספר התחייב ונכנס לגירעון.

סימה עובדיה פורצנל: זה לא שהטיול בוטל אלא הילד פשוט לא שילם.

סימה עובדיה פורצנל: ייווצרו פה בעיות הרבה יותר מורכבות מן הבעיות שיש מלכתחילה, גם עם תלמידים שלא משלמים ובכל זאת מוציאים אותם לטיולים, בסדר?

סימה עובדיה פורצנל: אתם רוצים לקבל התייחסות של אלי שיש?

רם שפע: כן.

סימה עובדיה פורצנל: אני מזמינה את אלי.

רם שפע: אלי שיש, אתה נמצא אתנו?

אלי שיש: כן אני נמצא.

אלי שיש: שלום לכולם.

רם שפע: שלום, בוקר טוב, בבקשה.

אלי שיש: לגבי מה שהציגה סימה בצורה יפה ומשכנעת, שני דברים.

אלי שיש: אחד, בשיחות שקיימנו עם נציגים של חברות הטיולים, שהן פועלות בתוך מערכת החינוך, הם מביעים רצון כן לסייע ולהתחבר, לתוך העניין או הסיטואציה הזו שיש קושי בהתקשרויות.

אלי שיש: לכן הם יהיו מוכנים, אם תהיה סיבה שהיא הגיונית, בזמן סביר, אף לבטל את דמי הביטול.

אלי שיש: הדבר השני שהצלחנו להתארגן עם הנושאים השונים, הוא שתהיה אפשרות כניסה למוזיאונים ולמוקדים של שמורות טבע כהנה וכהנה, על פי תיאומים מראש, וזה יאפשר גיוון של שטחים פתוחים לפעילות מחוץ לבית הספר.

אלי שיש: הטיולים שמתקיימים בבתי הספר הם תלויי גיל - - -

סמי אבו שחאדה: אלי, בוקר טוב.

סמי אבו שחאדה: שאלה מתוך העניין.

סמי אבו שחאדה: בחברה הערבית, כמה מוזיאונים קיימים שמתאימים לסיורים של בתי הספר?

אלי שיש: אני אומַר ככה.

אלי שיש: כל שמורות הטבע שאנחנו מכוונים לשם, לאזור של שטחים פתוחים שתהיינה פעילויות ופחות להיכנס למבנים סגורים, בכדי לא להקשות, כי כבר אנחנו נמצאים בסיטואציה הזאת.

אלי שיש: המפגש החברתי הוא מאוד חשוב וכשעושים אותו במרחב הפתוח זה נותן אפשרויות יותר מגוונות ואווירה חברתית יותר נעימה.

סמי אבו שחאדה: זה מצוין.

סמי אבו שחאדה: אתה לא ענית לי על השאלה.

אלי שיש: אני לא יודע לספור איזה מוזיאונים הם מוזיאונים ייחודיים לחברה כזו או לחברה אחרת, אני יודע להגיד שמרבית המוזיאונים שקיימים במדינת ישראל, מאפשרים לכל מגזרי האוכלוסייה לקחת בהם חלק ולהתרשם מהמוצגים שיש בהם.

אלי שיש: שתי מלים נוספות רק לגבי העניין של הטיולים הארוכים.

אלי שיש: נכון להיום אנחנו בשלבי סיום של מתווה, יותר נכון סיימנו את היערכותנו ל-1 בספטמבר, לאפשר טיולים שיהיו עם לינה, הן בתנאי אכסניה והן בתנאי שטח, על פי כללים שהוגדרו לצורך העניין הזה לפעילות.

אלי שיש: יש מגבלות עם האוכל אבל גם עם זה אנחנו מסתדרים ויש מתווה מתאים לעשות את זה.

אלי שיש: בפעילויות שהסתובבנו בהן במהלך הקיץ האחרון, קורסי הכשרה של מנהיגות צעירה, במוקדים שונים, אחד הדברים שהכי חשובים שהילדים טענו זה שהכי מרגש היה להיפגש ואנחנו בעד העניין הזה שהמפגשים האלה יהיו במרחבים פתוחים.

אלי שיש: לענייני תשלומי ההורים, מה שסימה הציגה לגבי השכבות הצעירות של בית הספר היסודי, העלויות של הטיול ומשך השהייה של הטיול, יש עלות לאוטובוס שהוא צמוד מספר שעות יותר ממה שהוא, וכמובן גם למרחק יש מחיר.

אלי שיש: כשמתמחרים את האוטובוס התלות היא במשך השהייה של האוטובוס ומרחק הנסיעה שלו.

אלי שיש: על כך יש להוסיף כניסה לאתר כזה או אחר, ליווי של מדריך, ליווי של מגיש עזרה ראשונה או חובש בהתאם לצורך ובמקומות שצריך זה מאבטח.

אלי שיש: אלה הדברים פחות או יותר של מה שאנחנו מנסים להתארגן לשנה הזו.

אלי שיש: בהתאם למה שיתפתח מביצי הנגיף אנחנו נגיב עם הנושאים האלה.

סמי אבו שחאדה: אלי, אתה תוכל להגיד לנו מהו אחוז בתי הספר הערביים שיוצאים לטיולים האלה של יומיים?

סמי אבו שחאדה: ושלושה ימים?

אלי שיש: נכון לתקופה הזו, מרבית בתי הספר של החברה הערבית, לוקחים חלק בטיולים של יומיים.

אלי שיש: מתוך כמות בתי הספר שסָקַרנו אותם בשנתיים האחרונות, כמה בתי ספר לא משתתפים בטיולים של יומיים.

אלי שיש: נכון להיום אנחנו יודעים על מספר של 256 בתי ספר, שגם עליהם אנחנו עובדים.

אלי שיש: יש כל מיני משמעויות שיש להן היבטים תרבותיים; בנות לא יוצאות עם בנים, בנות לא ישנות בחוץ וכו'.

אלי שיש: אנחנו עוסקים בעניין הזה בשנתיים האחרונות ולאט לאט אנחנו מקצרים טווחים.

אלי שיש: אנחנו נמצאים היום במקומות מצוינים בעניין הזה, של טיולים עם שני ימים ומעלה, לתלמידים, גם בחברה הערבית.

אורלי פרומן: אלי, קודם כל אני מאחלת לכם שכל הטיולים ייצאו כסדרם ושהילדים ייהנו ויטיילו ברחבי ארץ- ישראל, אמן.

אורלי פרומן: אבל בכל אופן - - - בחשש, את הנושא של ביטול.

אורלי פרומן: אמרתי את זה קודם, אני חוזרת, לארגן את זה בכתב מול ההתקשרויות, עם כל הגורמים שמבצעים את הטיולים, רְאה מה היה לנו עם פולין.

אורלי פרומן: יש קושי גדול אחר כך והמנהלים נמצאים בתווך ואתם צריכים לעבוד סביב העניין הזה.

אורלי פרומן: מוטב להפיק את הלקחים ממה שהיה, ללמוד ממה שהיה ולהיות יותר חכמים השנה.

אלי שיש: מצוין, ברגע שתהיה לנו את האפשרות להגיד לחברות הטיולים שאושרו תשלומי ההורים וכדאי שנתכנס לשיחה מסכמת להיערכות לשנת הלימודים הבאה, אלה הדברים שהתחלנו לדבר עליהם במפגשים ספורדיים כאלה ואחרים, עם נציגים של חברות הטיולים.

אלי שיש: יש לנו 52 כאלה חברות שנמצאות במאגר.

אלי שיש: אני מאמין שכולן תבאנה אל המקום שאנחנו מבקשים וזה להיעתר, לוותר על תשלומי ביטול או קנסות ביטול או מה שזה לא יהיה.

אלי שיש: אנחנו שם.

אורלי פרומן: תודה, בהצלחה.

אלי שיש: תודה רבה.

רם שפע: אוקיי, יש לעוד מישהו משהו ספציפי להגיד על הטיולים?

עמית הלוי: לא, לא על הטיולים.

עמית הלוי: ההערה העקרונית של חברת הכנסת פורמן, אני רק רוצה להעיר לגבי תשלומי רכישה מרצון, לא סיימנו כאן.

עמית הלוי: אני חושב, כיוון חברת הכנסת אורלי אמרה פה, שהיעד שלה הוא לבטל את תשלומי הורים ההורים כליל, אני מביע פה את התנגדותי למגמה הזאת.

עמית הלוי: בוודאי, לדעתי זה קו אדום שצריך להיות של הוועדה, לא לבטל תשלומים מרצון.

עמית הלוי: לא להגיע למצב, אנחנו לא דנים כרגע בכל חוק חינוך חובה ובכל המשמעויות, לא להגיע למצב שהורים רוצים לשלם עבור חינוך, עבור העשרה, והחינוך הממלכתי לא מאפשר את זה.

עמית הלוי: במובן הזה אני רוצה לשאול את סימה, למה בעצם הפחתתם?

עמית הלוי: הרי הסברת לנו שההגבלה היא מקסימלית, עד איקס אחוז.

עמית הלוי: למה להפחית תשלומים מרצון, אם ממילא יש הגבלה מקסימלית?

עמית הלוי: כלומר, אם הורים רוצים לעשות עוד טיול לצורך העניין או עוד תל"ן או כל מה שכלול ברכישות, חוג של "בית ספר מנגן", או מה שזה לא יהיה, מה זה מפריע לך?

עמית הלוי: אם זה יתאפשר הרי זה יתאפשר.

עמית הלוי: אם לא, לא יגבו מהם, ובזה אני שותף לאמירה שצריך לעקוב אחרי השירותים אם הם בוצעו או לא.

עמית הלוי: למה בכלל להגביל את זה?

סימה עובדיה פורצנל: אני אסביר.

סימה עובדיה פורצנל: קודם כל, אני אומר, שברכישה מרצון אי אפשר לרכוש שירות שהסכום לגבייה הוגבל בסעיף אחר.

סימה עובדיה פורצנל: זאת אומרת, אני לא יכולה לממן עוד חלק מהטיול שהסכום עבורו מוגבל, באמצעות רכישה מרצון.

עמית הלוי: אם זו אותה פעולה או אם זו פעולה נפרדת?

סימה עובדיה פורצנל: מה כן אפשר?

סימה עובדיה פורצנל: אם יש דברים אחרים, שירותים אחרים.

סימה עובדיה פורצנל: למשל, סדנה, כמו שאמרתי אתמול שמביאים לבית הספר.

סימה עובדיה פורצנל: למשל, יציאה של כל בית הספר ליום כייף בפארק הלאומי, שיש לזה ערך שעושים את זה ביחד, אז יכולים לעשות את זה באמצעות תשלומים מרצון.

סימה עובדיה פורצנל: לרכוש ספר מתנה ליום הולדת לילדים בכיתה א' שלמדו לקרוא וכל ילד שחוגג יום הולדת מקבל.

סימה עובדיה פורצנל: אני עכשיו סתם אומרת דוגמאות.

סימה עובדיה פורצנל: למה הגבלנו?

סימה עובדיה פורצנל: ראשית, אנחנו תמיד מגבילים בסכום, השר תמיד מגביל בסכום, חיפשנו מקומות שבהם אפשר להקל בשנה הזאת על רכישת השירותים האלה - - -

עמית הלוי: למה להקל על מי שלא מעוניין בזה?

קריאה: להקל ולהפסיד.

קריאה: הקלה הופכת הכבדה.

סימה עובדיה פורצנל: ניסינו למצוא את האיזון, ניסינו - - -

יוסף טייב: עמית, אבל יכול להיות שבכיתה אחת יש ילדים שאין להם את האפשרות.

אריאל קלנר: אפשר לעשות את זה בתיאום עם ועד הורים, שניה.

יוסף טייב: אתה יוצר פערים בתוך הכיתות.

אריאל קלנר: אני מבין, אפשר לעשות את זה בתיאום עם ועד הורים, פר בית ספר.

אריאל קלנר: יש ועד הורים, יש מנהל, לא צריך שזה יהיה בתור קנאה בתוך כיתה.

עופר כסיף: התפיסה הזו יוצרת, מגדילה, בעצם, את האי שוויון.

עופר כסיף: היא יוצרת מצב בלתי נסבל של תלמידים מעטים מאוד, שיש להורים שלהם את האפשרות, בעוד שיש רבים מאוד שאין להם.

עופר כסיף: זו תפיסה מעוותת של חינוך.

עמית הלוי: אבל אותו הדבר אתה יכול להגיד על מי שמלמד את הילדים שלו בבית, אולי גם את זה נגביל, מי שלוקח לבן שלו מורה פרטי.

אורלי פרומן: לא, זה לא ככה, אנחנו - - -

עמית הלוי: העיוות הוא, חבר הכנסת כסיף, העיוות הוא לייצר שוויון של נבערים.

עמית הלוי: אתה רוצה שכולנו נהיה נבערים במידה שווה.

עופר כסיף: לא, אני רוצה, להיפך - - -

אורלי פרומן: זו אמירה מאוד קשה, עמית, זו אמירה מאוד קשה.

אריאל קלנר: אולי נעשה ניתוח מוח לכולם ונוריד את האיי.

אריאל קלנר: קיו.

אריאל קלנר: של - - -

עופר כסיף: אנחנו רואים, מאז שהחלה מאז שהחלה מגפת ההפרטה, ואני מדבר כרגע ספציפית על החינוך, אנחנו רואים שישראל היום הידרדרה ביחס למה שהיה לפני כן.

עמית הלוי: על איזו מגפת הפרטה אתה מדבר?

עופר כסיף: בממד השוואתי ברמתם של התלמידים, ככה שההפך הוא הנכון.

אריאל קלנר: איזו הפרטה?

אריאל קלנר: איזו מגפה?

אריאל קלנר: על מה אתה מדבר?

עופר כסיף: ישראל ממוקמת במקום נמוך מאוד בין מדינות ה-OECD בגלל המדיניות הקלוקלת שיצרה מצב של הבדלים עצומים.

רם שפע: חבר'ה, הייתי לא מרוכז לחצי דקה ואני רואה שהדיון ברח למקום אחר.

אורלי פרומן: אנחנו גולשים לדיון מאוד מאוד חשוב.

רם שפע: רגע, אני אתן לך, עמית.

רם שפע: רגע, קלנר.

רם שפע: אני מציע ואגב, אתה, כאחד היוזמים של הדיון על האוטונומיה שקשור קשר ישיר גם לשאלת ההפרטה וגם לשאלת - - -

עמית הלוי: לא, הוא לא קשור, הוא משהו אחר לגמרי.

רם שפע: הוא קשור.

אורלי פרומן: זה דיון מהותי וקשור.

עמית הלוי: כשדנו באוטונומיה אמרנו שהוא לא קשור להפרטה.

רם שפע: זה לא כטענה, אני אומר, בסוף זה קשור גם לתפיסת העולם.

רם שפע: מה שרציתי להגיד בסך הכול, שיהיה לנו עוד דיון על זה, זה מה שסגרנו ולכן את הדיון החשוב הזה אין טעם לעשות בהקשר של תשלומי הורים וגם דנו בעקרונות.

רם שפע: אנחנו בתוך העקרונות ועכשיו אנחנו מאוד קרובים להגיע לסוף ולכן אני מבקש להתמקד.

רם שפע: אחרי זה לשמוע לרגע גם את העמדה של ההורים, לפני שאנחנו מתקרבים לסיום.

עמית הלוי: מה קשור לשאלה ששאלתי למה לייצר הגבלה, למה להפחית תשלומים מרצון, כי ממילא זה סכום מכסימלי?

סמי אבו שחאדה: כן, אבל ההורים תמיד יוכלו לתרום לבית הספר.

עמית הלוי: לא, הם לא יכולים.

סמי אבו שחאדה: למה לא?

עמית הלוי: לא יכולים, היום הם לא יכולים.

סמי אבו שחאדה: הורים יכולים לתרום לבית ספר?

סימה עובדיה פורצנל: הם יכולים לתרום, לא במקום תשלומי הורים, לא כהשלמה.

סמי אבו שחאדה: לא קשור, עזבי תשלומי הורים.

סימה עובדיה פורצנל: הם יכולים לתרום למטרות מסוימות בלבד, לא כהשלמה.

עמית הלוי: אם הם רוצים ליצור סכנה של - - -

סימה עובדיה פורצנל: אני אגיד על זה, תודה על ההערה, הדיון הזה מאוד מאוד חשוב, הוא מייצג גם את - - - שלנו כמשרד, לעשות - - - כדי למצוא את נקודת האיזון.

סימה עובדיה פורצנל: נקודת האיזון הרבה פעמים זזה והיא מאוד מורכבת למציאה, בין הזכות של הורים להשפיע על החינוך של הילדים שלהם וזכות של הורים לרכוש העשרה ותוספות ותוכנית לימודים נוספת באמצעות רכישה מרצון, ולתת יותר, לבין הזכות לחינוך שוויוני לכלל התלמידים, גם למי שחסר לו.

סימה עובדיה פורצנל: לכן בכל חוזרי המנכ"ל שלנו, מה שאנחנו עושים זה מוצאים את נקודת האיזון בין שתי נקודות המבט האלה.

סימה עובדיה פורצנל: כמובן שמכל נקודת מבט שתסתכל היא פחות נוחה כי אתה מסתכל דרך עיניים שלנו כממלכה, אז בעצם אנחנו רואים גם את הצד הזה וגם את הצד הזה.

סימה עובדיה פורצנל: בשנה הזאת נקודת האיזון זזה למקום שמתחשב במצב הכספי.

עמית הלוי: אני רוצה לומר לך משהו.

עמית הלוי: בבית הספר שלנו היו, לפני הצהרונים של כחלון ואני אומר את זה גם לחבר הכנסת טייב, היו אפשרויות ברשות, היה אפשר, אנשים שילמו תל"ן ברשות, כולנו הסתדרנו.

עמית הלוי: מי שלא היה לו, חבר הכנסת כסיף, מי שלא היה לו – הסתדרנו.

עמית הלוי: היה מספיק, אף אחד - - -

עופר כסיף: לא, זה לא יכול להתבסס על הרצון הטוב של הפרט.

עופר כסיף: זה תפקיד של המדינה.

עופר כסיף: זה ההבדל בין צדק לצדקה.

עופר כסיף: אגב, בהלכה היהודית 'צדק צדק תרדוף' לא רק בהקשר המשפטי, אלא דווקא במקום צדקה, כל הנושא של לקט פאה ושכחה זה צדק, זה לא צדקה.

עופר כסיף: אתה מציג עמדה הפוכה.

עמית הלוי: היהדות מעודדת אבל אני אומר עכשיו באופן מעשי.

עמית הלוי: בבית הספר 'אהבת תורה' ביישוב גבע-בנימין, היו חוגים, כל הילדים נהנו.

עמית הלוי: רוב ההוצאות, כמו שאת יודעת, אורלי, זה "נר לאחד נר למאה" כולנו הסתדרנו.

עמית הלוי: באו הצהרונים של כחלון, אמרו: תשלמו 200 שקל כולם, בסדר?

עמית הלוי: ביטלו את כל החוגים המעולים שהיו, המעולים, שכל תושבי 'אדם' נהנו מהם, שחמט ורובוטיקה, כולם נעלמו, נשארנו כולנו עם 200 שקל, עם חינוך מאוד מאוד רדוד לכולם, וכולם יהיו נבערים במידה שווה והפסידו, והפסידו.

עמית הלוי: אני לא רואה סתירה בין הזכות, היא לא עומדת בסתירה, זה אחד על גבי השני.

עמית הלוי: אנחנו, בחינוך הממלכתי, נותנים בסיס אחד לכולם, במסגרת שוויון ההזדמנויות, ואני שותף לקריאה הזו, אבל על גבי זה, כל הורה שמעוניין, ודאי להשקיע מכספו, אין שום סיבה בעולם, אסור לנו כמדינה למנוע ממנו.

עמית הלוי: אלה שני דברים שלא עומדים במקביל ושאת צריכה לאזן ביניהם, אלה שני דברים שעומדים אחד על גבי השני.

אורלי פרומן: עמית, זה דיון מרתק ומעניין, שאני מקווה שאנחנו נגיע אליו, אבל יש שני דברים שאני אומרת בקצרה, לא ניכנס לעומקם של דברים.

אורלי פרומן: אחד, בגלל התחושה הזאת שלך, נוצרו עם השנים, נוצר הצורך לתוכניות לימודים נוספות, מה שאנחנו קוראים תל"ן וכל תשלומי שירותים מרצון, כל פעם קראו לזה משהו אחר, כי הרגשנו שמה שהממלכה נותנת הוא לא מספיק, אנחנו רוצים לתת עוד לילדים.

אורלי פרומן: דבר שני שאולי היה מיישר את הכול, לו היינו מפעילים את החוק של יום לימודים ארוך, שחוקק כבר לפני הרבה מאוד שנים ולא יושם בכל הארץ, שהוא בעצם אמור לתת את אותה מנה גדושה שכל כך חשובה שאתה מדבר עליה.

אורלי פרומן: כרגע אנחנו עם התל"ן למשל, שהוא חלק מאוד משמעותי בתוספת הזו לליבת הלימודים, אבל אני חושבת שחוק חינוך חינם חובה בחינוך הציבורי זה דיון מאוד מאוד משמעותי, מהותי, חשוב, שאנחנו צריכים לקיים אותו בלי שום קשר.

רם שפע: אוקיי, נעבור לשמוע את מרום שיף, יו"ר הנהגת ההורים.

שלמה קרעי: כולם מדברים פה על ממלכה, איך קוראים לזה שעומד בראש הממלכה?

קריאה: נתניהו?

שלמה קרעי: לא, ממלכה.

רם שפע: ניסה להצחיק אותנו, הצליח באופן מאוד חלקי ולכן אנחנו נמשיך.

רם שפע: סליחה, מרום, תמתין דקה בסבלנות, סימה צריכה להציג גם את השל"ח ואת ההזנה.

סימה עובדיה פורצנל: של"ח.

סימה עובדיה פורצנל: חילקנו את הסכום לשניים.

סימה עובדיה פורצנל: התשלום המרבי לכל שנת הלימודים הוא 150 שקלים.

סימה עובדיה פורצנל: חילקנו את התשלום ואת האישור לשתי פעימות, 75 שקלים.

סימה עובדיה פורצנל: בדצמבר נבוא לוועדה לבקש אישור על 75 שקלים נוספים, המחצית השנייה.

סימה עובדיה פורצנל: בהזנה, חוק ארוחה יומית לתלמיד, גובה השתתפות הורים היא בעלות של ארוחה יומית לתלמיד, בנוסף על התשלום שהמדינה מממנת.

סימה עובדיה פורצנל: זה תשלום שהוא דיפרנציאלי לפי הכנסה לנפש.

סימה עובדיה פורצנל: אין שינויים ביחס לתש"ף.

סימה עובדיה פורצנל: אנחנו ציינו פה אישור כבר כעת לכל השנה.

סימה עובדיה פורצנל: בפועל, התשלומים מתבצעים חודש בחודשו, זה לא שגובים את התשלום עבור הארוחות לכל השנה.

סימה עובדיה פורצנל: אלה השירותים לאישור הוועדה.

סימה עובדיה פורצנל: את התל"ן כבר הצגנו.

רם שפע: אני תיכף אתייחס, כמובן, עם עמדתי, לפני כן אני רוצה לשמוע את ההורים.

רם שפע: מירום, שלום.

רם שפע: תודה רבה סימה, גם על העבודה, כמו שאמרתי כבר מקודם, המאוד מאומצת.

עופר כסיף: רם, לגבי התל"ן, שאלה באמת קצרה.

עופר כסיף: עוד פעם, אני יודע שדיברנו על זה ואני לא שמעתי מענה לכך עכשיו.

עופר כסיף: גם לגבי התל"ן יש הרי סיכוי מאוד גדול וזה אפילו מופיע בחלקים ממה שכתבתם, שלא יהיו לימודים בכיתות, איפה התל"ן נכנס פה?

עופר כסיף: האם הוא בכלל יהיה רלבנטי?

עופר כסיף: ואם לא, אז למה לגבות?

סימה עובדיה פורצנל: אחד הדברים הראשונים שכתבנו ותראה בטבלה, שהתכנון של התל"ן והגבייה עבורו, תהיה בהתאם ליכולת של בית הספר לבצע את התל"ן.

סימה עובדיה פורצנל: ניתן לבצע גם תל"ן מרחוק אבל לא כל תל"ן.

סימה עובדיה פורצנל: השנה קיים קושי נוסף לביצוע תל"ן, תל"ן, כשאתה גובה עבור שעה, אתה לא רוצה לתת מחצית השעה כשלומדים בשתי קבוצות.

סימה עובדיה פורצנל: לכן אנחנו מתריעים פה בפני המנהלים ואומרים להם, גם בפני המפקחים, זאת ההנחיה שתהיה: לפני שאתם קובעים את התל"ן וגובים עבורו, תוודאו שאתם יכולים לתת תמורה מלאה עבורו.

סימה עובדיה פורצנל: בין אם פנים אל פנים ובין אם בלמידה מרחוק.

סימה עובדיה פורצנל: זה חייב להיות.

סימה עובדיה פורצנל: בנוסף, הוספנו השנה בפעם הראשונה את האפשרות לקיים תל"ן שהוא במחצית אחת.

סימה עובדיה פורצנל: עד עכשיו התייחסנו לתל"ן כאל ש"ש לאורך השנה, אבל אפשר גם לעשות כמו קורס סמסטריאלי באוניברסיטה, קורס של מחצית אחת, כדי לא להתחייב מראש למדריך ולא לחייב את ההורים מראש.

סימה עובדיה פורצנל: ולראות איך זה מתבצע.

סימה עובדיה פורצנל: אפשר לתכנן גם את זה וכמובן לגבות בהתאם.

סימה עובדיה פורצנל: בסדר?

סימה עובדיה פורצנל: בין אם במחצית הראשונה ובין אם במחצית השנייה.

רם שפע: אני רוצה שנחזור להתמקד, שנשמע את ההורים ואחרי זה נחזור להתמקד בסעיף של הטיולים שעליו יש פערים.

רם שפע: מֵרום, אתה אתנו בבקשה?

רם שפע: בבקשה, בוקר טוב.

מרום שיף: בוקר טוב, אני אתכם.

רם שפע: אני רק רוצה לומר, מעבר לעמדתך על המתווה עצמו, הנהגת ההורים הארצית היא משהו שאני לא הכרתי באופן אישי לפני תחילת העבודה המשותפת שלנו, בעיקר עם נושא תשלומי הורים.

רם שפע: ואני באמת אומר, היו לי על זה גם שיחות עם אנשי משרד החינוך, אני חושב שאם הייתי הורה לילדים – הילד שלי עוד מאוד קטן אבל בעצם גם אותו אתם תיכף מייצגים, אני באמת חושב שההורים צריכים להיות גאים באופן שבו אתם מייצגים אותם.

רם שפע: נגיעה רוחבית בכל ההתייחסויות, גם בתשלומי הורים וגם בדברים אחרים, שאתמול דיברנו על המתווה, לא הכרנו לפני כן.

רם שפע: אני באמת מעריך את העבודה שלך ושלכם.

רם שפע: אני חושב שהיא נעשית בצורה מאוד מאוד מעמיקה ורצינית.

רם שפע: זה לא אומר שעל הכול הסכמנו אבל חשוב לי לומר.

מרום שיף: קודם כל תודה ובוקר טוב.

מרום שיף: ואני רוצה להתחיל בדברים.

מרום שיף: קודם כל, רם, תודה על כל השותפות המלאה.

מרום שיף: אנחנו באמת לא הכרנו, עד שלא נכנסת לתפקידך.

מרום שיף: תענוג לעבוד איתך ואנחנו באמת לא תמיד מסכימים על הכול אבל החשוב הוא - - - ודו שיח ובסוף מגיעים גם לדברים טובים בדרך הזאת.

מרום שיף: אני גם רוצה להגיד מילה טובה גם לאנשי משרד החינוך, שיש לי איתם חילוקי דעות על תשלומי הורים ועל סדרי עדיפויות, אבל אני חושב שהיה בימים האחרונים דו שיח פורה.

מרום שיף: אנחנו לא מסכימים, למרות כל הדברים שאני אומר כרגע, אנחנו כהנהגת הורים לא יכולים לתמוך במתווה שהוצג עכשיו.

מרום שיף: הסיבה שאנחנו לא יכולים לתמוך היא שלנו הובטח על ידי מנכ"ל משרד החינוך הקודם, שיציגו מתווה רב שנתי לצמצום תשלומי הורים.

מרום שיף: במתווה הנוכחי אין צמצום אמיתי של תשלומי הורים ואנחנו מאמינים שלילדים שלנו מגיע החינוך הכי טוב בעולם ולא להתפשר.

מרום שיף: כן, מגיע לכל ילד חוג רובוטיקה, כן מגיע לכל ילד שהוא רוצה ומתאים לו, חוג ברמה הגבוהה.

מרום שיף: אנחנו כן מאמינים שהוא לא צריך לשלם על הדברים האלה ולא צריכים להתפשר על הרמות הנמוכות.

מרום שיף: אנחנו מבינים שיש משאבים ואיך אומרים, לא כל המשאבים הם לפי מה שאנחנו רוצים אותם, אבל מכיוון שאין השנה צמצום, אנחנו לא יכולים לתמוך בכזה מתווה.

מרום שיף: הבעיה שלנו היא פחות בחלוקה ובצמצומים ובאיך שזה נעשה ובפיקוח.

מרום שיף: אנחנו חושבים שהפיקוח שנעשה, שאת החלק השני יביאו לוועדה עוד פעם כדי לבדוק שלא גובים סתם כסף מן ההורים – זה נכון מאוד.

מרום שיף: ואנחנו קוראים למשרד החינוך, שיקים ועדה לצמצום תשלומי הורים בחמש שנים.

מרום שיף: זה הדבר הנכון שצריך לעשות אותו, כדי שבאמת ניתן לכל ילד במדינת ישראל חינוך ראוי, לא נייצר פערים בחברה הישראלית וברמה הכי גבוהה שאפשר.

מרום שיף: ואני בטוח שבדו שיח נוכל למצוא את הדבר הזה בצורה נכונה, בדרך הכי טובה שבעולם.

רם שפע: תודה רבה, תודה רבה.

רם שפע: למשרד יש עוד התייחסות לדיונים או שאני יכול?

רם שפע: גור, אתה נמצא אתנו?

רם שפע: שלום גור, בבקשה.

גור רוזנבלט: בוקר טוב, אני שמח שאנחנו מגיעים לישורת האחרונה של הדיון הזה.

גור רוזנבלט: חשוב רק להבהיר בנושא ההיערכות התקציבית של בית ספר, שכולנו נהיה מודעים לעניין הזה.

גור רוזנבלט: בסוף, מנהל בית ספר הוא מנהל פדגוגי אבל הוא גם מנהל מערכת כלכלית של בית הספר שלו.

גור רוזנבלט: המציאות הזו שאנחנו מכניסים אותו אליה השנה זו מציאות לא פשוטה, צריך לומר את זה, שהוא יצטרך לעשות שני חוזרי תשלומי הורים בשתי פעימות, זה מאוד מורכב.

גור רוזנבלט: אנחנו מלבישים עוד מורכבות על הקורונה.

גור רוזנבלט: אני אומר, אנחנו צריכים לצמצם את זה לדברים שבאמת יש בהם את הצורך האמיתי, בחלוקה לשניים.

גור רוזנבלט: אני אומר את זה בעיקר בהתייחס לסיפור הטיולים.

גור רוזנבלט: אנחנו עושים בקרות, גם כלכליות, על התנהלויות של בתי ספר.

גור רוזנבלט: אני כמעט לא רואה מצב שבו מנהל בית ספר יוכל מבחינה אמיתית, לחלק את הגבייה על טיולים לשניים וזה בטח לא רלבנטי לטיול של יום אחד.

רם שפע: גור, יש לי שאלה.

רם שפע: תראו, אני תיכף אתייחס לכל המתווה אבל רגע, ספציפית על הטיולים.

רם שפע: אנחנו גם שוחחנו עם הרבה בתי ספר וגם עם חלק מחברות הטיולים.

רם שפע: אני חושב שגם סימה התייחסה לזה.

רם שפע: צריך להבדיל בין כל מה שקורה אחרי כיתה ה' לבין מה שקורה לפני כיתה ה'.

רם שפע: אני יכול להבין שחצי טיול זה דבר שפחות מומלץ, גם על ידינו, לא כדאי לשלוח את הילדים בלי להחזיר אותם הביתה, בשום פנים ואופן, כמובן, אבל, אם מכיתה ה', ו' ומעלה, אנחנו יודעים הרי, שבכדי להצליח להשתמש בתשלום היחסית גבוה לטיול, לאור העובדה שאין כרגע לינה, יצטרכו לפצל טיולים, לעשות הרבה טיולים.

רם שפע: לכן אני לא רואה שום בעיה.

רם שפע: גם מנהלי בתי הספר ששוחחנו אותם, לא רואים שום בעיה לפצל.

רם שפע: אולי זה יהיה להם פחות נוח, את זה אני מבין, אבל הם יוכלו להתמודד עם זה.

רם שפע: לכן אני מעביר קו מאוד ברור, בין עד כיתה ד' למכיתה ד'.

גור רוזנבלט: תראה, המשימה המשותפת שלנו ונדמה לי גם שלכם, היא לוודא שבאמת הורים לא ישלמו על משהו שהם לא מקבלים אותו.

גור רוזנבלט: לא נכנָס כרגע לשאלות עקרוניות של כן או לא יהיו תשלומי הורים, שקודם עלו פה, אני שם רגע בצד.

גור רוזנבלט: בהנחה שהורים משלמים על טיולים אנחנו צריכים לוודא שהם ישלמו על טיול שהם באמת יקבלו אותו.

גור רוזנבלט: מצד שני, יש פה את המנהלים, שגם עליהם אנחנו צריכים, כמערכת חינוך, להגן.

גור רוזנבלט: אין לי שום ספק ואין פה ויכוח, תל"נים כן מתקיימים או לא מתקיימים, אין לי ספק שטיול – ישלמו עליו וטיול – יקבלו אותו.

גור רוזנבלט: זו לא שאלה, אף אחד לא יגבה על טיול של יומיים ויגיד להורים: בעצם אני לא מוציא את הילדים לטיול.

גור רוזנבלט: ברור שהטיולים ייגבו ועל טיולים ישלמו.

גור רוזנבלט: כל מה שאנחנו עושים פה זה כאילו עוד בקרה, שאנחנו אומרים, בואו נעשה באמצע השנה עצירה ואז נחלק את זה לשניים וכו'.

גור רוזנבלט: כל מה שאנחנו עושים פה זה שאנחנו מטילים עוד עומס ביורוקרטי, עוד פעם לפזר חוזר תשלומי הורים, עוד פעם לגבות מכולם, עוד פעם לעבור את כל הסאגה הזו.

רם שפע: תודה, אתה צודק בכך שאנחנו מעט מייצרים מצב שהוא פחות אידיאלי אבל בסוף, כמו שאמרתי מקודם, רגע, בואו נסתכל על המאקרו.

רם שפע: העיקרון הוא שאנחנו צריכים לאזן בין צרכי בתי ספר לבין ההורים.

רם שפע: זה אף פעם לא נפגָש במאה אחוז.

רם שפע: וככל שאנחנו נלך לקראת המנהלים שאני מאוד מעריך אותם, אז אנחנו במידה רבה נקשה על ההורים.

רם שפע: אנחנו יודעים וגם אתם הסכמתם אתנו, שהרי בתי הספר, כי זה מאוד מורכב, לא החזירו להורים את כל מה שהם היו צריכים להחזיר בין אפריל לאוגוסט, נכון?

רם שפע: ולכן אנחנו לא מוכנים וזה מה שאמרנו לאורך כל הדרך, אנחנו לא מוכנים לייצר מצב שההורים קודם ישלמו ואחר כך יוודאו.

רם שפע: כמו שגם אתה אמרת, אתה לא רוצה שזה יקרה.

רם שפע: לכן מה שאני מציע, לאור העובדה שאני קשוב למה שאתם מסבירים על עד כיתה ה' למעשה – וחברי הוועדה, אני רוצה שתקשיבו כי ייתכן שזה משהו שתיכף נצביע עליו, להגיד כזה דבר: אנחנו רוצים שיתבצעו טיולים, אבל אנחנו לא רוצים שישלמו על טיולים באם הם לא יקרו.

רם שפע: ולכן, מה שאני מציע זה שנחליט שעד כיתה ד' אנחנו נאפשר להם לשלם את הסכום המלא, לאור העובדה שיש רק יום אחד, אם כי הוא יכול גם לקרות בפברואר אבל לא חשוב, אבל שוב, אין שום סיבה בעולם שמכיתה ה' עד י"ב ואגב, אלו גם הסכומים המשמעותיים בכסף, משלמים עליו - - -

גור רוזנבלט: רק מילה - - -

רם שפע: רק רגע גור, תן לי לסיים את המשפט.

רם שפע: מכיתה ה' ומעלה, הם ישלמו מחצית מהסכום בדיוק כמו בסעיפי של"ח וסל התרבות.

רם שפע: גור?

גור רוזנבלט: אם נסתכל רגע על המנהלים ונלך עם מה שאתה אומר, אני שומע את מה שאתה אומר, אתה יכול לחלק את זה, רגע, בוא נחלק את זה ליסודיים ותיכוניים, אם כבר.

גור רוזנבלט: כי מנהל, ברגע שהפלת עליו את כל העבודה הזו, אני לא רוצה להגיד 'הרגת אותו' אבל העמסת עליו הרבה.

גור רוזנבלט: בוא לפחות נפטור את מנהלי היסודיים מהסיפור הזה, עד כיתה ו'.

רם שפע: נשמע לכם כמו פתרון סביר?

אורלי פרומן: האם יש היום אישור ואני רוצה לשמוע ממך גור, או מאלי שיש, האם היום יש אישור ללינה בחוץ?

אורלי פרומן: כי י"בניקים יוצאים בדרך כלל בתחילת שנה כי אחר כך יש מרוץ לבגרויות, אז השלושה הימים האלה, אם יתאפשר להם לצאת עם לינה אז זה טיול של רק עכשיו, עוד לפני החגים, זה מה שקורה בפועל.

אורלי פרומן: אני לא יודעת מה המצב.

סימה עובדיה פורצנל: אני מתנגדת לסידור הזה.

סימה עובדיה פורצנל: אני חושבת שכן צריך, טיולים הם אחת הפעילויות המשמעותיות ביותר בשנת הלימודים, צריך לאפשר לזה להתקיים בהתאם להוראות הבריאות.

רם שפע: זה בדיוק מה שאנחנו מציעים.

סימה עובדיה פורצנל: לא, אבל להגיד: תגבו חצי עכשיו וחצי אחר כך, יכול להכניס את המנהלים להסתבכויות כלכליות, כי אין לנו שום ערובה לכך שהורה שהסכים לרכוש את השירות במחצית הראשונה ועל חשבון ההסכמה שלו הזמינו - - -

רם שפע: אבל סימה, רגע, צריך לתפוס במציאות.

סימה עובדיה פורצנל: במחצית השנייה הורה יגיד: אני מסרב ואז בית הספר ייכנס לגירעון.

רם שפע: אבל שום בית ספר לא יוציא בכיתה י' ארבעה טיולים באוקטובר.

רם שפע: זה לא יקרה, כי הרי הם יוצאים לטיולי יום.

רם שפע: אין כזאת מציאות.

סימה עובדיה פורצנל: א', יכול להיות שכן אפשר יהיה לצאת ליומיים שלמים ולא בתור - - -

רם שפע: אבל אי אפשר כרגע, כרגע אי אפשר.

עופר כסיף: אפשר שיהיה החזר, רם.

רם שפע: אין החזר.

סימה עובדיה פורצנל: יש החזר.

רם שפע: אין החזרים.

סימה עובדיה פורצנל: אני ממש שמחה על האמירה - - -

רם שפע: אני מכבד אותָּך מאוד, אבל ההחזרים הם בשוליים.

סימה עובדיה פורצנל: זה הקו שלנו, כל בתי הספר כבר סיימו להחזיר, הרוב של בתי הספר - - -

עופר כסיף: זה לא המידע שיש לי, סימה.

עופר כסיף: סימה, רגע, רגע, אנחנו לא ניכנס לזה עוד פעם.

עופר כסיף: יש הסכמה שרוב, את יודעת מה, אני לא רוצה לדבר על "רוב", לא רוב, כל אחד מאתנו תופס את התמונה אחרת, בוודאות לא כל ההורים קיבלו החזר, נכון?

עופר כסיף: וזהו, ונגמר הסיפור.

קריאה: אתמול בוועדה, סימה אמרה שההחזרים מסתיימים.

קריאה: 30 בספטמבר, אמרת אתמול.

רם שפע: יותר מזה, העמדה שלךָ מתחזקת, נשארו להם חמישה ימים להחזיר את הכול מ-5 באפריל, אז ברור שזה לא יקרה.

רם שפע: וזו אגב, לא טענה אלייך, אמרתי את זה גם אתמול, אבל ברור שבתי הספר לא יחזירו את מלוא הסכום.

רם שפע: זה מה שאנחנו עושים פה כבר חודשיים, מנסים לוודא, בטח בשנה הזו אם כי באופן כללי זו תפיסתי, שהורים לא ישלמו על מה שלא יגיע.

רם שפע: זה ברור לנו שכרגע אנחנו לא יודעים להגיד שזה יגיע.

רם שפע: מכבד מאוד את דעתך, זה מה שאני הולך להעלות פה.

סימה עובדיה פורצנל: זו לא הצעת השר שמובאת לדיון.

סימה עובדיה פורצנל: הצעת השר שמובאת לדיון - - -

יואב פרנקל: חבר הכנסת, שוב, אני כן אגיד שאני מאוד מכבד את מה שגור הציע, לדעתי זה רעיון טוב.

יואב פרנקל: אני אומר עכשיו לוועדה.

יואב פרנקל: לפחות לאפשר למנהל להתעסק פעם אחת בנושא הגבייה של הטיולים.

יואב פרנקל: אם אנחנו אומרים שביסודי אנחנו - - - עד כיתה ד' - - - וגם לעזור למנהל א'-ד', עם יציאה של ה'–ו'.

רם שפע: אני גם חש בזה.

סימה עובדיה פורצנל: היועצת המשפטית שלנו מבקשת להתייחס.

מיכל שאול: אם הם יסכימו לזה אז אפשר.

רם שפע: אוקיי, היועצת המשפטית של משרד החינוך, בבקשה.

רם שפע: מיכל שאול, שלום.

מיכל שאול: בוקר טוב.

מיכל שאול: שמעתי ברקע את הדברים של מירב.

מיכל שאול: ההצעה צריכה להיות מקובלת גם על המשרד.

מיכל שאול: זו צריכה להיות ההצעה של המשרד.

מיכל שאול: כרגע, מה שהצעת זה לא הצעת המשרד.

מיכל שאול: רציתי לראות אם זה הופך להיות הצעת המשרד ואז להביא את זה לידי הצבעה, אם זה משמעו תי.

מיכל שאול: זאת אומרת, אי אפשר להצביע על משהו שבעצם לא הייתה הצעה שלנו, או לא הופכת להיות ההצעה שלנו.

רם שפע: אני מבין, בסדר גמור.

רם שפע: יתכבדו אנשי המשרד ביניכם לסכם את זה ואם זה מה שאתם מאשרים אנחנו תיכף נביא את זה להצבעה.

אורלי פרומן: מה קורה עם מסיבות כיתתיות?

רם שפע: לא, אני מדבר ספציפית על הדבר הזה.

רם שפע: לא נצביע על הכול לפני שהדברים יהיו ברורים.

רם שפע: אני רק רוצה לציין משהו שאני קורא פה תוך כדי.

רם שפע: ה'–ו' עושים טיולים של יומיים ולא של יום, ולכן, גור, הצעתך נשמעה טוב לאוזנינו אבל היא לא פוגשת את המציאות.

רם שפע: ביסודי, כיתות א', ב', ג', ד' – יום.

רם שפע: כיתה ה' וכיתה ו' – יומיים.

יואב פרנקל: זה מה שהוא אמר.

יואב פרנקל: נכון שזה יומיים אבל מאחר והמנהל גובה עבור הטיולים, אז לא לפצל את הגבייה.

רם שפע: אם הם לא יעשו את היומיים האלה עכשיו לפני אוקטובר, אז בדיוק את זה אנחנו באים למנוע.

אורלי פרומן: של ו' זה טיול אחד.

סימה עובדיה פורצנל: זה טיול אחד.

רם שפע: טיול אחד בן יומיים כרגע אין, לא יעשו.

אורלי פרומן: זו השאלה, אם יש לינה עכשיו או אין.

סימה עובדיה פורצנל: באוקטובר - - -

רם שפע: אבל סימה, מה זאת אומרת?

רם שפע: דיברנו על זה בערך בין מאה לאלפיים פעמים.

רם שפע: אתם אומרים דברים שונים.

יואב פרנקל: אני שוב אומר, בעיניי, בסוף, למרות שפה אנחנו קצת מסכנים אולי ציבור הורים של ה', ו', הקושי שנמיט על מנהל בפיצול הזה הוא לא שווה את הסיכון עבור ההורים, בעיניי, אבל השר אתמול בשיחה הביע את דעתו.

רם שפע: בכלל, אגב, בהמשך, כשנצליח בהמשך להתכנס ולדון בזה, ולא בקיץ אלא ממש בקרוב, יש פה דברים שעד עכשיו אני לא מבין.

רם שפע: איך בכיתה ה' משלמים 252 שקלים על יומיים, ובכיתה ו' 387 שאמרתם מקודם שזה יותר רחוק.

קריאה: כיתה ה' זה בלי לינה.

רם שפע: אבל ב-ז'-ח' זה אותו סכום כמו ב-ו'.

אורלי פרומן: כי זה יומיים עם לינה.

גור רוזנבלט: ו' זה בלי לינה, ז'-ח' זה לינה.

רם שפע: בסדר, אבל דיברנו מקודם שהלינה היא לא האלמנט היחיד אלא לאן הם נוסעים, איזה שירותים מקבלים, לאילו מקומות הם נכנסים, אחרת אי אפשר להסביר את ההבדל בין א'-ב' ל-ג'-ד', אתם מבינים?

קריאה: תשלומי טיולים לא עודכנו, לדעתי, מעל עשור, נכון?

רם שפע: אין בעיה, בסדר גמור, תגביר את הקיצוץ של המשרד בשנה הבאה.

יוראי להב-הרצנו: תקשיב, מוסיפים בכיתה י"ב עוד יום, זה מכפיל את הסכום של יומיים.

רם שפע: יש פה מספר דברים שנצטרך להתעמק בהם אבל זו לא העת.

רם שפע: בואו, חברי הוועדה, בואו תגידו - - -

אורלי פרומן: אבל אני רוצה לראות את זה ביחד עם הדברים האחרים.

שלמה קרעי: חבר הכנסת יוראי, זה לא מכפיל.

שלמה קרעי: מ-387 ל-616 זה קצת יותר מ-50%, זה לא מכפיל את הסכום, ממש לא.

רם שפע: אמרתי משהו עקרוני, כלכלה, שלמה קרעי.

יוראי להב-הרצנו: בין 400-600 זה בדיוק 50%.

שלמה קרעי: זה לא 50%.

יוראי להב-הרצנו: אז זה קצת פחות, זה 387 וזה 616.

רם שפע: חבר'ה, זה לא הנושא.

רם שפע: אורלי, מה השאלה?

אורלי פרומן: אני לא רוצה לקבל החלטה רק על הטיול, אני רוצה לראות את החבילה כולה.

אורלי פרומן: איפה המסיבות הכיתתיות?

רם שפע: ברור, ברור.

רם שפע: אנחנו מצביעים סעיף סעיף.

רם שפע: אני עובר על הפרטים, חברים, בסדר?

רם שפע: כדי לוודא שכולנו סגורים ואני גם אומר את מה שאני רוצה להעלות להצבעה.

רם שפע: אנחנו נצביע סעיף סעיף, נכון?

רם שפע: אני מקריא את הכול, בואו נוודא שאנחנו בהסכמה.

רם שפע: אם לא, אתם יכולים להתנגד אבל בהסכמה על ההבנה של הפרטים.

עופר כסיף: יש שתי שאלות שהועלו ואני גם העליתי, בישיבות הקודמות, יותר מפעם אחת.

עופר כסיף: רם, אני לא רואה פה מענה והשאלות האלה מבחינתי הן קריטיות.

רם שפע: מה?

עופר כסיף: בנוסף למה שנאמר קודם.

עופר כסיף: אחד, לגבי הנושא של חתימת ההורים וההסכמה שלהם.

עופר כסיף: אני אתמול נתתי דוגמה מני רבות על כך שוועד הורים בבתי הספר נותן הסכמות - - -

רם שפע: אוקיי, טוב שאמרת, אני אתייחס.

עופר כסיף: זה דבר אחד.

עופר כסיף: הדבר השני, איסור על גבייה בבתי ספר שלא החזירו כספים שלא היה בהם שימוש בשנת הלימודים הקודמת.

עופר כסיף: אלה שני דברים שחייבים להיות לטעמי, בניסוח הזה.

רם שפע: אני רוצה רגע להגיד משהו.

רם שפע: אני גם אדבר על סעיף המלגות.

רם שפע: צריך להפריד בין דברים שאנחנו מאשרים שהם חלק מהתשלומים, לבין התנהלות שאני מסכים איתך מאוד שאנחנו צריכים לחתור לשנות אותה.

רם שפע: במובן הטכני אנחנו לא מצביעים עכשיו על היכולת של בית ספר לגבות אם הם לא גבו, כלומר, לא לאפשר לשלם אם לא גבו.

רם שפע: טכנית, אין לי כרגע את הכלי, הוא לא קיים.

רם שפע: אני נוטה לחזק את דבריך ולהגיד, שאני מתכוון לעשות הכול, פה בוועדה, כדי לוודא שאנחנו עוקבים אחרי האופן שבו בתי הספר החזירו את הכסף להורים, זה סעיף אחד.

רם שפע: סעיף שני, גם הנושא של חתימת ההורים.

רם שפע: אם נציג פה, ואני מתכוון לאסוף הרבה, אם נציג בתי ספר שבהם יש פערים בין מה שהמשרד חושב שקורה לבין מה שקורה, אנחנו נדע להתמודד עם זה בצורה הרבה יותר טובה.

רם שפע: אני 'על זה' לחלוטין, אנחנו כבר הולכים לקבוע עוד מעט עוד דיון, כדי לוודא את ההשפעות של ההחלטות שתיכף נקבל פה וגם, האם באמת התשלומים הוחזרו.

רם שפע: הרי זה מאוד משפיע על כל התפיסה שלנו, אם אנחנו רואים שהם הוחזרו או לא הוחזרו.

רם שפע: מסכימים איתי?

רם שפע: אוקיי.

אורלי פרומן: רם, אני רוצה לשמוע גם מהנהגת ההורים.

אורלי פרומן: שמענו את מרום קודם.

אורלי פרומן: מצד אחד, אנחנו צריכים היום להגיע לאיזושהי החלטה כדי לאפשר למערכת לצאת לדרך ולמנהלים לגבות.

אורלי פרומן: מצד שני, הם אומרים: אנחנו לא מסכימים לסיכום שהיה אתמול, אז אני רוצה לדעת מהי כרגע אבן הנגף.

רם שפע: בבקשה, מרום.

רם שפע: אבן הנגף פשוטה, הם רצו בצדק - - -

מרום שיף: אני רוצה לחזור על הדברים שלי.

מרום שיף: אנחנו רצינו שימשיך הסבסוד שהתחיל בשנתיים האחרונות והוא יגדל מעבר ל-20 מיליון שסובסד.

מרום שיף: אני מקווה שקרן המלגות עומדת באמת על 120 מיליון כמו שסוכם אתמול ואני אשמח לשמוע את זה מהמשרד, שיעזור להורים החלשים.

מרום שיף: אנחנו ציפינו שימשיכו לסבסד, שהמשרד ימשיך לסבסד תשלומי הורים בעוד שלב בתוך הדבר הזה.

מרום שיף: ברגע שהדבר הזה לא קרה, אני חושב שאנחנו לא מסוגלים לתמוך בדבר הזה.

מרום שיף: אם כבר אני מדבר אני רוצה להתייחס לטיולים.

מרום שיף: אני חושב שמכיתה ה' ואילך חייב להיות פיצול בתשלומים כיוון שהטיולים כרגע יהיו טיולים יומיים ולא יכול להיות שאנחנו נגבה בתחילת שנה על כל השנה טיולים, אחרת אנחנו מגיעים לסוף שנה ומנהלים צריכים להתעסק עם החזרי תשלומים.

מרום שיף: סימה, זה לא פחות מורכב להתעסק בהחזרים האלה מאשר לגבות בפעמיים.

מרום שיף: ואני לא בטוח שלגבות בפעמיים זה לא עדיף.

מרום שיף: כל ההתעסקות הזו של ההחזרים היא מאוד מאוד מורכבת ואם תעברי על בתי הספר במדינת ישראל, אני מוכן להתערב איתך שמעל 50% מהם, ההורים הסכימו לדחות את ההחזר לשנה הבאה.

מרום שיף: בתקופה כזאת שיש לנו 700,000 מובטלים זה לא משהו שאנחנו צריכים לתת לו יד ואנחנו צריכים באמת לגבות רק מה שיוצא בפועל.

מרום שיף: יש הרבה מאוד אנשים שקשה להם והם גם מתביישים ואסור לנו להביא אותם למקום הזה של המבוכה.

רם שפע: אוקיי.

סימה עובדיה פורצנל: גור מבקש להתייחס.

רם שפע: גור בבקשה.

רם שפע: בקצרה, חברים.

אריאל קלנר: אני חייב לזוז.

רם שפע: הבטחתי לחברי הוועדה שאנחנו מצביעים ממש הרגע.

רם שפע: כן, גור, יש לך התייחסות קריטית?

גור רוזנבלט: אני רק עונה למה שאתה אמרת קודם לגבי הסיפור של ה'–ו' מול א'–ד'.

גור רוזנבלט: נכון ש-ה'–ו' זה יומיים, בסוף זה רק יומיים.

גור רוזנבלט: הסיפור היותר גדול הוא בתיכונים.

גור רוזנבלט: ואם אתה מוריד את זה אתה חסכת למנהל היסודי את כל ההתעסקות הזאת, את כל הסיפור הזה של לשלוח פעמיים וכל הבלגאן הזה, מעבר - - - היכולת שלו מבחינה תקציבית.

רם שפע: אמירה אחת עקרונית ואחרי זה אני עובר על הפרטים.

רם שפע: נצביע על זה כמקשה או שנפריד.

רם שפע: אמירה עקרונית שבעיניי הדבר המשמעותי שהצלחנו לחולל השנה, וזו בעיניי הבשורה המשמעותית גם להורים, היא שאנחנו שומרים את הכסף.

רם שפע: חצי מהכסף אנחנו שומרים אצלם ולא מעבירים אותו לבתי הספר.

רם שפע: כמובן לאור קורונה, שאנחנו מבינים שהרבה מהדברים לא יקרו.

רם שפע: לכן אם אנחנו רגע מסתכלים על התמונה הכללית, יש כמה מאות מיליוני שקלים שנשארים בכיס ובחשבון הבנק של ההורים בישראל, במקום לצאת עכשיו מההורים, כי זה מה שהיה קורה אם היינו מאשרים.

רם שפע: בעיניי זו הבשורה המשמעותית שאנחנו, כחברי ועדה, הצלחנו ליצור ביחד, בהסכמה משותפת, בימים האחרונים, במיוחד ביממה האחרונה, עם משרד החינוך.

רם שפע: ספציפית, אגב, אני מדבר על הסעיפים של סל תרבות, של"ח והטיולים עם הפיצול שנעשה בין עד-יסודי לעל-יסודי.

רם שפע: בנוסף, מרום ציין את זה ואני רוצה לוודא שזה רשמי, גם משרד החינוך אומר את זה, הוצף פה בשבוע שעבר על ידי משרד החינוך, שקרן המלגות ירדה לאור תקציב משרד החינוך ל-55 מיליון, אבל בהסכמה בינינו, אנחנו מעלים אותה עד ל-120 מיליון.

רם שפע: אורלי, לשָם ה-20 שההורים החליטו, לא אני, כלומר, בשיתוף בין כולנו, שה-20 התוספתיים במקום להיות במסיבות עוברים לקרן מלגות.

רם שפע: זה מה שההורים חשבו שהכי נכון לעשות עם הכסף ואנחנו מכבדים אותם.

יואב פרנקל: לאחר קיצוצים - - - עומד על 35 מיליון, 20 הוא הפער ממקורות המשרד להגיע ל-100 ועוד ה-20.

רם שפע: כלומר, גדלו המלגות, אז בוא נעשה כך.

רם שפע: שלושה דברים, גדלו המלגות, חלק מההפחתות שדובר עליהם בדיונים הקודמים, דהיינו, סל תרבות, ה-15% של תשלום מרצון והדבר היותר דרמטי שהוא רק חצי מהתשלום שמגיע לאישור עכשיו בוועדה, בשלושת הסעיפים הכבדים לתשלום, של סל תרבות, של"ח וטיולים.

רם שפע: זה בעצם מהות המתווה, שאנחנו עושים בטיולים הפרדה בין יסודי לעל יסודי.

רם שפע: אם למי מחברי הוועדה יש עוד שאלה אז תשאלו ואם לא אני מציע שנצביע על זה כמקשה אחת.

אריאל קלנר: עוד פעם, לפי מה?

אריאל קלנר: לפי מה שאני מבין כן בסמכות המשרד לדרוש דוח על הגבייה של שנה שעברה כתנאי לגבייה.

אריאל קלנר: זה לא בסמכותכם?

סימה עובדיה פורצנל: תראו, הגבייה לשנת הלימודים הבאה מסתיימת.

סימה עובדיה פורצנל: אחר כך יש בקרה.

סימה עובדיה פורצנל: אם אנחנו רואים שבית ספר לא התנהל נכון, אנחנו יכולים להגיע איתו גם לסנקציות.

סימה עובדיה פורצנל: האגפים של גור, לדוגמה - - - יכולים להגיע לסנקציות, משלילת תקציב ועד - - - אבל אי אפשר לשתק את בית הספר ולומר לו: עד שאנחנו לא רואים אחד לאחד אל תגבה עבור שנה הבאה.

סימה עובדיה פורצנל: חלק מההחזר, על פי התקנות, ההורים יכולים לבקש, במקום לקבל את הכסף, לנכות את היתרה מהתשלום של שנה הבאה.

סימה עובדיה פורצנל: הרבה בתי ספר - - -

רם שפע: אוקיי, לא התייחסתי לזה בהצגה שלי אבל כמובן, אותם טקסי סיום, אנחנו לא גובים עליהם עכשיו בכלל.

אורלי פרומן: מה הייתה הנקודה השלישית?

רם שפע: חברי הוועדה, אני רוצה שנצביע פעם אחת.

רם שפע: אני גם רוצה לכבד את חבר הכנסת קלנר שלדעתי הוא חייב לצאת ואני רוצה לכבד את זה.

רם שפע: אנחנו מצביעים על מה שאנחנו רואים פה, עם שינוי מאוד משמעותי, שכל מה שמופיע מכיתה ו' ועד י"ב בסעיף הטיולים, יורד כרגע בחצי.

סימה עובדיה פורצנל: מכיתה ז'.

רם שפע: מכיתה ז', סליחה.

רם שפע: בסדר?

רם שפע: לא מ-ה'.

רם שפע: אני מבין ואני מקבל את זה שבסוף אנחנו צריכים להחליט גם בין המנהלים.

רם שפע: מנהל בית ספר של יסודי הוא מנהל עד כיתה ו', חוץ מברמת גן, נכון?

אורלי פרומן: רמת גן וגבעתיים.

רם שפע: וגבעתיים.

סימה עובדיה פורצנל: צריך להפריד בין יסודי לבין - - - לא רק ברמת גן, גם בממלכתי - - -

רם שפע: בסדר, אני בכוונה עשיתי את זה.

סמי אבו שחאדה: רם, אפשר שאלה לפני ההצבעה?

סמי אבו שחאדה: אני מבין שהגיע לוועדה כמה פעמים העניין הזה של ביטול תשלומי הורים והובטח שתהיה תוכנית להפחתה עד לפתרון הדבר.

רם שפע: אני התייחסתי לזה מקודם ואמרתי, הגיעו - - -

סמי אבו שחאדה: אנחנו עורכים על זה עוד דיון?

רם שפע: כן, אמרתי.

רם שפע: אני מתחייב, גם לעשות עוד דיון וגם באופן כללי, לעשות כל מה שאני יכול ואני בטוח שאתם איתי בזה, כדי שאנחנו ניצור מציאות שבה נייצר מבנה שמפחית את התשלומים.

רם שפע: זה הכיוון, בסדר?

רם שפע: אני יודע לדבר בשמי בהקשר הזה.

רם שפע: זה חד משמעית הכיוון, זו תפיסת עולמי, זו תפיסת עולמם של רובנו ואני אומר רובנו כי יושבים מלא אנשים שתפיסת עולמם אחרת, אבל אנחנו נתכנס להחלטות בעניין הזה, לא עכשיו, בסדר?

אורלי פרומן: אני חייבת פה הערה.

אורלי פרומן: קודם כל אני מברכת שקרן המלגות היא 120 מיליון ₪ אבל זה לקח 120 מיליון ₪ שהיו מיועדים לכלל בתי הספר וריכז אותם לאוכלוסייה שאני שמחה לעזור לה, אבל זה אומר שזהו, הכנסנו את הסיפור של מסיבות כיתתיות - - -

רם שפע: לא, הוא מחוק הסעיף הזה.

אורלי פרומן: אני ראיתי, אני ראיתי.

אורלי פרומן: אני מדברת גם על הטווח העתידי.

רם שפע: לא, כרגע הסעיף הזה מחוק.

רם שפע: אין פה, אין מסיבות.

רם שפע: להיפך, מבחינתי אנחנו ב-win win, גם אנחנו לא מאשרים את המסיבות כי אין כרגע וגם אנחנו וידאנו שקרן המלגות גדלה.

אורלי פרומן: על פי הכוכבית, מבחירה ובברכה, לקחת 20 מיליון כדי לסייע למשפחות שקשה להן, אבל תגיעו לשנת הלימודים הבאה אז התחלנו מאפס - - -

רם שפע: הערה טובה, נכנס לפרוטוקול.

רם שפע: אוקיי, חברי הוועדה, אנחנו מעלים את זה להצבעה.

רם שפע: בדיוק כמו שעכשיו אמרנו.

רם שפע: כל האמירות שנאמרו פה נכנסות לפרוטוקול, מי בעד לאשר את המתווה של תשלומי הורים לשנה הקרובה?

רם שפע: שבעה חברים, מי מתנגד?

רם שפע: מישהו נמנע?

רם שפע: בעד – שבעה

רם שפע: אוקיי, אני שמח, קצת נרעד, לברך שאישרנו את המתווה.

רם שפע: כמו שאמרתי, גם בזום, מי שרואה אותנו, יצרנו פה משוואה שונה לחלוטין ממה שהייתה בשנים האחרונות, שבה מאות מיליוני שקלים נשארו אצל ההורים ולא יצאו למנהלים ובתי הספר.

רם שפע: אני מאוד סומך על המנהלים, באמת, שהם יידעו להתמודד עם הסיטואציה החדשה בכלל בקורונה ובוודאי סביב תשלומי ההורים.

רם שפע: אני מודה, אגב, למשרד החינוך, יואב פרנקל וראש המטה, שעשה עבודה מאוד מאומצת מולנו, ולא פשוט מולנו, בשבועות האחרונים, כדי להצליח להגיע להבנות, וגם לך, סימה, באמת תודה, גם גור וכל מי שאיתנו.

רם שפע: כנראה, גם בהמשך השנה, יהיו לנו עוד הרבה מחלוקות אבל אנחנו נדע להצליח להגיע לעבודה משותפת.

רם שפע: אני מתנצל בפני כל מי שבזום ואולי רצה לדבר.

רם שפע: עם חלקכם דיברתי, גם אם לא בוועדה עכשיו, תודה רבה.

רם שפע: אם יש למישהו משהו להגיד, אז כן.

אורלי פרומן: כן, אני רוצה להגיד תודה רבה לכולם, לכל מי שלקח חלק במאמץ הזה, ובעיקר לאחל הצלחה לכל אנשי החינוך ולכל התלמידים, בתקווה שתנצלו את כל התשלומים ותצאו לטיולים וסל תרבות וחיים שפויים ונורמליים.

רם שפע: תודה רבה, אני נועל את הישיבה.

רם שפע: תודה לכם, חברי הכנסת, סמי אבו שחאדה ועופר כסיף, ואורי, אנחנו נהיה פה כדי לדאוג שמייצרים מציאות של הפחתה.

רם שפע: אני נועל את הישיבה.